Foxconn กระดูกสันหลังของ อุปกรณ์อิเล็กทรอนิกส์ทั่วโลก
เรื่องราวของ Foxconn Technology เป็นอย่างไร ? ทำไมแบรนด์ระดับโลกถึงต้องจ้างบริษัทแห่งนี้ เป็นผู้ผลิตสินค้าให้ ลงทุนแมนจะเล่าให้ฟัง
4 ต.ค. 2564

Foxconn กระดูกสันหลังของ อุปกรณ์อิเล็กทรอนิกส์ทั่วโลก /โดย ลงทุนแมน
ทุกวันนี้ อุปกรณ์อิเล็กทรอนิกส์ ไม่ว่าจะเป็นคอมพิวเตอร์ โน้ตบุ๊ก สมาร์ตโฟน
หรือแม้แต่พวกหูฟัง หรือสมาร์ตวอตช์ นับเป็นอุปกรณ์สำคัญ ที่เราแทบขาดไม่ได้
และแม้ว่าแบรนด์ผู้พัฒนาอุปกรณ์อิเล็กทรอนิกส์จะมีอยู่มากมาย เช่น Apple, Sony, Nintendo และ Samsung แต่รู้หรือไม่ว่าอุปกรณ์เหล่านี้ เกือบครึ่งหนึ่งบนโลก กลับถูกผลิตขึ้นโดยบริษัทเดียวกัน ที่ชื่อว่า “Foxconn Technology”
แล้วเรื่องราวของ Foxconn Technology เป็นอย่างไร ?
ทำไมแบรนด์ระดับโลกถึงต้องจ้างบริษัทแห่งนี้ เป็นผู้ผลิตสินค้าให้
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามาเริ่มกันที่ผู้ที่อยู่เบื้องหลัง ความสำเร็จของบริษัทแห่งนี้ ที่มีชื่อว่า “Terry Gou”
Terry Gou เกิดเมื่อปี ค.ศ. 1950 หรือราว 71 ปีก่อน ที่เมือง Banqiao Township ประเทศไต้หวัน
โดยคุณพ่อของเขาเป็นทหารในสงครามกลางเมืองของจีน ในฝ่ายของเจียง ไคเชก
ซึ่งในปี ค.ศ. 1949 เจียง ไคเชก เป็นฝ่ายแพ้สงคราม ทำให้พ่อของเขาต้องพาครอบครัวอพยพจากประเทศจีน มาอยู่ที่ไต้หวัน
หลังจากนั้น 1 ปี Terry Gou ก็ลืมตาขึ้นมาบนโลกนี้..
เนื่องจากการเป็นผู้แพ้สงครามและเป็นผู้อพยพ ครอบครัวของเขาจึงมีฐานะค่อนข้างยากจน 
ทำให้เขาและพี่น้องอีก 3 คน เติบโตมาด้วยความยากลำบาก
ด้วยเหตุนี้ทำให้คุณ Terry Gou มีชีวิตในวัยเด็กที่ต้องทำงานและเรียนไปพร้อมกัน แต่นั่นทำให้เขาได้มีโอกาสในการลองทำงานในหลากหลายด้าน เช่น ทำงานในโรงงานผลิตยา และโรงงานใบหินเจียร
ในขณะเดียวกัน เขาก็สามารถเข้าเรียนที่ Taipei College of Maritime Technology ได้สำเร็จ
หลังจากจบการศึกษา คุณ Terry Gou ได้เข้าทำงานเป็นเสมียนอยู่ที่บริษัทส่งออกแห่งหนึ่งในไต้หวัน 
ที่นั่น เขาก็สังเกตเห็นว่าการส่งออกของไต้หวันมีแนวโน้มที่เติบโตมากขึ้น
ซึ่งส่วนหนึ่งเป็นผลมาจากนโยบายกระตุ้นเศรษฐกิจของรัฐบาลไต้หวัน ซึ่งทำให้เศรษฐกิจ 
เติบโตอย่างรวดเร็ว ในชนิดที่ว่าช่วงนั้น ถูกเรียกกันว่า “Taiwan Miracle”
เศรษฐกิจของไต้หวันตั้งแต่ปี ค.ศ. 1952 ถึงปี ค.ศ. 1982 เติบโตเฉลี่ยสูงถึง 8.7% ต่อปี 
โดยหนึ่งในปัจจัยที่ทำให้เศรษฐกิจเติบโต คือ การส่งออก ซึ่งในปี ค.ศ. 1986 มูลค่าการส่งออกของไต้หวันคิดเป็น 2% จากมูลค่าการส่งออกของทั่วโลกเลยทีเดียว
พอเรื่องเป็นแบบนี้ ส่งผลให้คุณ Terry Gou ในวัยเพียง 24 ปี ได้ตัดสินใจก่อตั้งบริษัท “Hon Hai Plastics” 
โดยมีทุนเริ่มต้นเพียง 250,000 บาท ซึ่งเป็นการยืมเงินมาจากคุณแม่ของเขา
ในช่วงเริ่มต้นนั้นบริษัท Hon Hai Plastics ยังไม่ได้ผลิตชิ้นส่วนอิเล็กทรอนิกส์ที่มีความซับซ้อนมากนัก 
โดยเริ่มจากชิ้นส่วนพลาสติกสำหรับ ทีวีภาพขาวดำ
หลังจากนั้นไม่นานคุณ Terry Gou เริ่มมองเห็นว่าอุตสาหกรรมอิเล็กทรอนิกส์ กำลังเติบโตอย่างรวดเร็วในฝั่งตะวันตก
ทำให้ในเวลาต่อมา เขาได้ตัดสินใจขยายธุรกิจเข้าสู่ธุรกิจรับจ้างผลิตอุปกรณ์อิเล็กทรอนิกส์และได้เปลี่ยนชื่อบริษัทเป็น “Hon Hai Industrial” เพื่อให้สอดคล้องกับแนวทางของบริษัทที่ทำมากกว่าพลาสติก
และแล้วจุดเปลี่ยนแรกของ Hon Hai Industrial ก็เกิดขึ้นในปี ค.ศ. 1980 เมื่อทาง Hon Hai ได้รับออร์เดอร์จากลูกค้ารายใหญ่อย่าง Atari ในการผลิตหัวต่อจอยสติกของเครื่องเล่นเกม
หลังจากนั้นคุณ Terry Gou ได้ทำการเปลี่ยนชื่อบริษัทอีกครั้ง
จาก Hon Hai Industrial มาเป็น “Foxconn Technology” 
หรือเรียกสั้น ๆ ว่า Foxconn เพื่อให้ชื่อมีความเป็นสากลมากขึ้น
พร้อมกับค่อย ๆ ขยายธุรกิจ ในการรับจ้างผลิตชิ้นส่วนอิเล็กทรอนิกส์อื่นมากขึ้น
โดยหนึ่งในผลิตภัณฑ์ที่ Foxconn โฟกัสเป็นหลัก คือ Connector หรือ ตัวเชื่อมต่อ
ซึ่งในตอนนั้นยังไม่มีคู่แข่งมากนัก เนื่องจากบริษัทอื่นเน้นไปที่การผลิตและพัฒนาอุปกรณ์คอมพิวเตอร์ประสิทธิภาพสูง ทำให้ Foxconn ของคุณ Terry Gou เป็นผู้เล่นเพียงไม่กี่รายในตลาด
แต่เรื่องราวกลับไม่ง่ายอย่างที่คุณ Terry Gou คิด เพราะแม้ทาง Foxconn จะสามารถผลิตตัวเชื่อมต่อ และ ชิ้นส่วนอิเล็กทรอนิกส์ที่มีคุณภาพได้แล้ว
แต่ปัญหาคือ “ยังไม่มีลูกค้า” เนื่องจากในช่วงนั้น อุตสาหกรรมที่เกี่ยวกับ อิเล็กทรอนิกส์ส่วนใหญ่อยู่ที่สหรัฐอเมริกา
พอเรื่องเป็นแบบนี้ คุณ Terry Gou จึงตัดสินใจเดินทางไปที่สหรัฐอเมริกา เพื่อไปตามหาลูกค้า
เขาใช้เวลา 11 เดือน ในการเดินทางไปทั้งหมด 32 รัฐ เพื่อไปที่สำนักงานของแต่ละบริษัท 
ด้วยตัวของเขาเอง เพื่อติดต่อเสนอการรับจ้างผลิตตัวเชื่อมต่อให้แต่ละบริษัท
เขาเคยให้สัมภาษณ์ว่า มีหลายครั้งที่เขาโดนปฏิเสธจากเลขาฯ ของบริษัท หรือบางครั้งถึงกับโดนยามไล่ออกมา เนื่องจากเขาใช้วิธีเดินเข้าไปติดต่อโดยตรง โดยที่ไม่ได้มีการนัดหมายไว้ก่อน
ซึ่งหากนัดหมายล่วงหน้า อาจจะต้องใช้เวลาที่นาน 
หรือที่แย่กว่านั้น อาจโดนปฏิเสธไม่ให้เข้าพบกับทีมผู้บริหาร
เนื่องจากในยุคนั้น Foxconn ยังไม่ได้มีชื่อเสียงและไม่ได้เป็นที่รู้จักเหมือนในปัจจุบัน
แม้จะโดนยามไล่ออกมาหลายครั้ง แต่ความพยายามของคุณ Terry Gou ก็เริ่มเห็นผล เพราะในเวลาต่อมา เขาก็สามารถไปปิดดีลกับบริษัทเทคโนโลยีหลายแห่ง เช่น HP, Dell และ IBM ได้สำเร็จ
จากการที่ Foxconn ได้ลูกค้ามากขึ้น ทำให้บริษัทเติบโตขึ้นอย่างรวดเร็ว
จนทำให้ในปี ค.ศ. 1988 คุณ Terry Gou ได้ลงทุนสร้างโรงงานที่ใหญ่ที่สุดของ Foxconn 
ในเมืองเซินเจิ้น ประเทศจีน โดยโรงงานแห่งนี้มีพนักงานมากถึง 450,000 คน เลยทีเดียว
และด้วยการเติบโตนี้ ทำให้ในที่สุดคุณ Terry Gou สามารถพา Foxconn Technology 
เข้าสู่ตลาดหลักทรัพย์ไต้หวัน (TWSE) ได้สำเร็จ ในปี ค.ศ. 1991
จากการที่เข้าตลาดหลักทรัพย์สำเร็จ ทำให้บริษัทยิ่งเป็นที่รู้จักมากขึ้น
Foxconn ในตอนนี้ไม่ได้เป็นแค่ผู้ผลิตตัวเชื่อมต่อแล้ว แต่ยังรวมไปถึงผลิตชิ้นส่วนคอมพิวเตอร์
ยกตัวอย่างบริษัทที่เป็นลูกค้า เช่น Compaq บริษัทคอมพิวเตอร์ชื่อดังในยุคนั้น
จนจุดเปลี่ยนสำคัญของ Foxconn ได้เกิดขึ้นอีกครั้ง ในช่วงปี ค.ศ. 2000
เมื่อ iMac ผลิตภัณฑ์ตัวใหม่ของทาง Apple ในตอนนั้นกลับขายดีอย่างคาดไม่ถึง
เดิมทีนั้น Apple ได้จ้าง LG Electronics หนึ่งในบริษัทอิเล็กทรอนิกส์ยักษ์ใหญ่จากเกาหลีใต้ ในการผลิตชิ้นส่วนของ iMac
แต่เมื่อยอดขายเติบโตอย่างรวดเร็ว ทำให้ทาง Apple ต้องหาผู้ผลิตเพิ่ม ให้เพียงพอต่อความต้องการของผู้ใช้งาน
โดยเงื่อนไขคือ ต้องการผู้ผลิตที่มีความสามารถมากพอในการผลิตชิ้นส่วนให้มีคุณภาพ และได้มาตรฐานระดับโลก ซึ่งคนที่รับผิดชอบในการหาผู้ผลิตสมัยนั้น ก็คือ “ทิม คุก” และเขาก็ได้เลือก Foxconn ให้มาเป็นผู้ผลิต
จากเหตุการณ์นี้ ทำให้ Foxconn ได้ทำสัญญากับทาง Apple ในการผลิตชิ้นส่วนของ iMac  
และนับเป็นการเริ่มความสัมพันธ์ระหว่าง Apple กับ Foxconn นับตั้งแต่นั้นมา
ด้วยคุณภาพการผลิตที่ได้มาตรฐานและกำลังการผลิตที่มากเพียงพอของ Foxconn
ทำให้ Apple เลือก Foxconn ให้เป็นผู้ผลิตหลักของ Apple ในผลิตภัณฑ์ต่าง ๆ ที่ตามมาหลังจากนั้น
เช่น iPhone, iPad มาจนถึง iPhone 13 ที่เพิ่งเปิดตัวเมื่อวันที่ 14 กันยายนที่ผ่านมา
นอกจาก Apple แล้ว Foxconn ยังรับจ้างผลิตชิ้นส่วนของผลิตภัณฑ์อื่นอีกด้วย 
ยกตัวอย่างเช่น เครื่องคอนโซลเกม ทั้ง Sony PlayStation และ Microsoft Xbox 
รวมไปถึงเครื่องเล่นเกมอย่าง Nintendo Switch
ปัจจุบัน Foxconn ถือเป็นหนึ่งในบริษัทผลิตชิ้นส่วนอิเล็กทรอนิกส์ ที่ใหญ่ที่สุดในโลก ซึ่งบริษัทมีฐานการผลิตกระจายอยู่ในหลายประเทศทั่วโลก เช่น สหรัฐอเมริกา, อินเดีย, เกาหลีใต้, มาเลเซีย, ญี่ปุ่น และบราซิล
โดยในปี 2020 Foxconn มีรายได้ 6.4 ล้านล้านบาท กำไร 1.2 แสนล้านบาท และมีส่วนแบ่งการตลาดธุรกิจรับจ้างผลิตชิ้นส่วนอิเล็กทรอนิกส์ อยู่ที่ 41% หรือเรียกได้ว่าเกือบครึ่งหนึ่งของชิ้นส่วนอิเล็กทรอนิกส์ถูกผลิตโดย Foxconn
ปัจจุบันบริษัทมีมูลค่าอยู่ที่ 1.8 ล้านล้านบาท ซึ่งก็ได้ทำให้คุณ Terry Gou ที่เป็นผู้ก่อตั้งและเป็นผู้อยู่เบื้องหลังเรื่องราวความสำเร็จทั้งหมดนี้ มีทรัพย์สินราว 2.1 แสนล้านบาท จัดเป็นเศรษฐีอันดับ 6 ของไต้หวัน
แล้วเราได้อะไรจากเรื่องนี้ ?
ข้อคิดที่เราได้จากคุณ Terry Gou อาจสรุปได้เป็น 2 ข้อด้วยกัน
1. เขาไม่รอคอยโอกาส แต่สร้างโอกาสให้ตัวเอง 
เริ่มตั้งแต่สมัยที่เป็นพนักงาน ที่มองเห็นโอกาสและการเติบโตของยอดส่งออก
ซึ่งก็นับเป็นจุดเริ่มต้นในการก่อตั้งธุรกิจรับจ้างผลิต จนกลายมาเป็น Foxconn
รวมถึงสมัยที่ ออกเดินทางไปสหรัฐอเมริกา เพื่อไปตามหาลูกค้าด้วยตัวของเขาเอง
แม้จะโดนปฏิเสธอยู่หลายครั้ง แต่เขาก็พยายามจนสำเร็จ
2. ไม่หยุดที่จะพัฒนาธุรกิจของเขาต่อไปเรื่อย ๆ 
เราจะสังเกตเห็นว่า คุณ Terry Gou จะคอยมองหาช่องทางในการขยายธุรกิจอยู่เสมอ 
ไม่ว่าจะเป็นการเริ่มขยายจากการผลิตชิ้นส่วนพลาสติก ไปสู่ผลิตอุปกรณ์อิเล็กทรอนิกส์ในตอนแรก
หรือการลงทุนสร้างโรงงานใหม่ เพื่อผลิตชิ้นส่วนอิเล็กทรอนิกส์ที่มีความซับซ้อนมากและมาตรฐานที่สูงขึ้น
นอกจากนี้ Foxconn เอง กำลังรุกเข้าสู่อุตสาหกรรมยานยนต์ด้วยเช่นกัน 
ปัจจุบัน ทางบริษัท กำลังพัฒนา​​เทคโนโลยีในการผลิตตัวถังของรถยนต์ไฟฟ้า
ซึ่งเมื่อไม่นานมานี้ ก็เพิ่งมีข่าวความร่วมมือกับ ปตท. บริษัทในประเทศไทย ที่ทั้ง 2 บริษัทจะร่วมกันศึกษาโอกาสในการพัฒนาฐานการผลิตยานยนต์พลังงานไฟฟ้า ในประเทศไทย
รวมไปถึงการพัฒนาแพลตฟอร์ม “MIH” ซึ่งเป็นแพลตฟอร์มที่รวบรวมผู้ผลิตชิ้นส่วนอิเล็กทรอนิกส์ และซอฟต์แวร์สำหรับยานยนต์ไฟฟ้าทั่วโลก เพื่อให้ผู้พัฒนาใช้ในการออกแบบรถยนต์ไฟฟ้าของตัวเอง
ด้วยคุณสมบัติของผู้นำอย่างคุณ Terry Gou ก็ไม่แปลกใจเลยว่า
ทำไมบริษัทที่มีจุดเริ่มต้นมาจากผู้อพยพอย่าง Foxconn
จึงกลายมาเป็นหนึ่งในกระดูกสันหลังของ อุปกรณ์อิเล็กทรอนิกส์ทั่วทุกมุมโลก ในเวลานี้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
 
-
-
-
-
 
-
-
-Foxconn Technology Annual Report 2020